Folketing
2008-01-23

Det bygger på et svar, som vi har modtaget fra velfærdsministeren, på et spørgsmål, hvori vi spørger ind til konkurslovens rådighedsbeløb. Og pointen i den her sag er, at regeringen godt ved, at kontanthjælpsmodtagere får for lidt, for i konkursloven, som regeringen har gennemført, og i det, som velfærdsministeren svarer, siger man, at de mennesker skal have et rådighedsbeløb tilbage. Det vil sige størrelsen af skyldnerens rådighedsbeløb, altså det beløb, der er til rådighed for mennesker på kontanthjælp, til afholdelse af nødvendige leveomkostninger som f.eks. mad, tøj og fritidsaktiviteter. Så har vi modtaget et svar fra velfærdsministeren på, hvad man skal have som bruttoløn, og det har vi modtaget i Socialudvalget på spørgsmål 3 alm. del. Ministeren svarer, at en enlig skal have 158.000 kr. brutto for at have til nødvendige leveomkostninger, men i kontanthjælp får man som ung under 25 år udbetalt 58.000 kr. Så kan man hurtigt regne ud, at der så mangler 100.000 kr. brutto for at have til nødvendige leveomkostninger. Og det er på baggrund af det svar, vi har fået fra velfærdsministeren, at vi stiller spørgsmålet: Er det så rimeligt, at de mangler 100.000 kr. for at have til nødvendige leveomkostninger?